ΓΡΑΠΤΗ ΕΡΩΤΗΣΗ E-2913/98

υποβολή: Richard Corbett (PSE) προς την Επιτροπή

(2 Οκτωβρίου 1998)

Θέμα: Ο Τουρισμός και το Λίβερπουλ

Στο πλαίσιο της προετοιμασίας ενός νέου προγράμματος Στόχου 1 για το Merseyside, σκοπεύει η Επιτροπή να δώσει προτεραιότητα στις τουριστικές δυνατότητες του Λίβερπουλ;

Γνωρίζει ότι:

- αρχιτεκτονικά το Λίβερπουλ έχει τα περισσότερα διατηρητέα κτήρια από οποιαδήποτε άλλη βρετανική πόλη εκτός του Λονδίνου και περισσότερα Γεωργιανά σπίτια απ' ότι το Bath;

- έχει δύο από τους πιο αξιόλογους καθεδρικούς ναούς του κόσμου, ένας εκ των οποίων διαθέτει το μεγαλύτερο εκκλησιαστικό όργανο στον κόσμο και την μεγαλύτερη Γοτθική αψίδα στον κόσμο;

- τα μουσεία και οι πινακοθήκες του, όπως μεταξύ άλλων η Walker Art Gallery, Conservation Centre (που ανακηρύχθηκε το Ευρωπαϊκό Μουσείο του Έτους 1998), Tate in the North Gallery και το Ναυτικό Μουσείο, είναι τα πιο εντυπωσιακά στη ΜΒ, εξαιρουμένων αυτών του Λονδίνου;

- το Albert Dock, που έχει αναστηλωθεί, αποτελεί έναν από τους σημαντικότερους τουριστικούς πόλους έλξης στη Βρετανία, με 5 εκατ. επισκέπτες ετησίως;

- η παραλία και τα πορθμεία του Λίβερπουλ ελκύουν επίσης εκατομμύρια επισκέπτες κάθε χρόνο;

- μία από τις πλέον σύγχρονες και ζωντανές περιοχές στον τομέα της μουσικής και των νυχτερινών κέντρων βρίσκεται στο Λίβερπουλ;

- στην China Town του Λίβερπουλ βρίσκεται η παλαιότερη κινεζική παροικία της Ευρώπης;

- ο τουρισμός γύρω από το φαινόμενο "Beatles", σε πολλές περιοχές όπως το Cavern Club, το Μουσείο Beatles και το σπίτι του Paul McCartney, έχει αυξηθεί και ελκύει χιλιάδες επισκέπτες δημιουργώντας την ευκαιρία για την οργάνωση ενός ετήσιου φεστιβάλ Beatles;

- τα αρχοντικά και τα μέγαρα όπως το Speke Hall και το Croxteth Hall είναι από τα ωραιότερα της Ευρώπης;

Δεν συμφωνεί η Επιτροπή ότι είναι σημαντικό να υπογραμμίσει αυτά τα προσόντα του Λίβερπουλ;

Κοινή απάντηση

του κας Wulf-Mathies εξ ονόματος της Επιτροπής

στις γραπτές ερωτήσεις E-2912/98 και E-2913/98

(10 Νοεμβρίου 1998)

Αν και είναι πιθανό ότι κάποιο πρόγραμμα των ευρωπαϊκών Διαρθρωτικών Ταμείων θα καλύπτει την περιοχή του Merseyside μετά το 1999, δεν είναι ακόμη βέβαιο ότι πρόκειται να αποτελεί πρόγραμμα του στόχου 1. Η έγκριση του νέου καταλόγου των περιφερειών του στόχου 1 δεν αναμένεται πριν από το πρώτο εξάμηνο του 1999.

Αν και η εικόνα μιας περιοχής δεν αποτελεί από μόνη της οικονομικό αναπτυξιακό παράγοντα, η Επιτροπή θεωρεί ότι οι θετικές εξελίξεις στην εικόνα του Merseyside θα πρέπει πράγματι να τονιστούν από την περιφερειακή εταιρική σχέση. Η Επιτροπή παρέχει τεχνική βοήθεια για την δημοσιότητα της συνδρομής των Διαρθρωτικών Ταμείων σε παρόμοια έργα στα πλαίσια του τρέχοντος προγράμματος για το Merseyside και αναμένεται ότι θα συνεχιστεί και στα μελλοντικά προγράμματα.

Ο βαθμός στον οποίο ο τουρισμός ενδέχεται να αποτελεί προτεραιότητα στα πλαίσια μελλοντικού προγράμματος για το Merseyside εξαρτάται από το κατά πόσο οι τοπικοί εταίροι δύνανται να δεσμευθούν για την ανάληψη μιας πειστικής στρατηγικής για τη δημιουργία σταθερών θέσεων απασχόλησης υψηλής ποιότητας στον τομέα. Οι ισχυρές εταιρικές σχέσεις είναι απαραίτητες για αυτού του είδους τη στρατηγική, η οποία απαιτεί συλλογική δράση για την ένταξη της τουριστικής ανάπτυξης στα μέτρα για την ενθάρρυνση της ανάπτυξης της πολιτιστικής βιομηχανίας και της κατάρτισης των κατοίκων της περιοχής ώστε να προαχθούν το επίπεδο των παρεχόμενων υπηρεσιών και η εξειδίκευση στον τομέα.